Appeller til 8. mars

Her er noen eksempler på appeller til bruk i anledning 8. mars. Du kan bruke appellene som de er, eller gjøre den mer lokal og til din egen.

### Appell 1: Vold mot kvinner

Kjære søstre!

Fjoråret ble et dystert år, med alt for mange forferdelige saker der kvinner ble drept av noen de hadde nære relasjoner til. Ved inngangen av 2025 meldte politiet at 2024 hadde det høyeste antallet drapssaker i nære relasjoner de siste 10 årene. På tross av dette, blir det fortsatt gjort altfor lite.

I flere av tilfellene i 2024 hadde drapsmennene besøksforbud mot kvinnene fordi de tidligere hadde vært voldelige mot dem, og flere av kvinnene hadde også voldsalarmer.

Ett av fire drap i Norge er partnerdrap, og i nesten alle tilfellene har de utsatte varslet om voldelig partner tidligere.

De fleste sakene er altså kjent for politiet, men likevel ender det med at kvinnene må bøte med livet. Det er på tide at vi ruster politiet for å kunne prioritere og følge opp disse kvinnene.

Hvor mange brudd på besøksforbud må til før det får konsekvenser? Hvor mange kvinner skal leve i frykt?

Vi krever at kvinner som rapporterer om vold blir tatt på alvor. Det må være voldsutøveren som bærer ansvaret, ikke den som blir utsatt for vold. Derfor må vi øke bruken av omvendt voldsalarm og sørge for at rettsstaten ikke lukker øynene når besøksforbud brytes.

Det må også handles lokalt. Vi må sikre at alle som utsettes for partnervold har et sted de kan søke hjelp, et krisesenter som kan være en trygg havn. Og vi må kreve at alle kommuner har helhetlige planer for hvordan de skal forebygge og oppdage vold i nære relasjoner.

Det er nok nå. Ett partnerdrap vil alltid være ett for mye. Vi skylder handling til alle kvinner som lever i frykt og alle som ikke er med oss lenger!

Kjære søstre. La dagen i dag minne oss om alt vi har fått til. For alle som har gått foran.

Men aller mest skal dagen i dag være en dag for kamp. For muligheten til å leve et liv fritt for frykt. For et samfunn som tar vare på alle. For handling.

### Appell 2: Sykelønn

Kjære alle sammen – gratulerer med 8. mars, den internasjonale kvinnedagen.

I det siste har det pågått en debatt om sykelønna vår. Til tross for at det ble enighet om en IA-avtale nylig, er dessverre debatten om sykelønna fortsatt aktuell. Rett til full lønnskompensasjon ved sykdom er en viktig kamp å ta, fordi også når vi er syke er vi avhengig av en lønn å leve av.

Kvinner har i dag høyere sykefravær enn menn, og det er det flere grunner til. Kvinnedominerte yrker er ofte jobber som krever fysisk tilstedeværelse. I helsesektoren, der over 80 prosent av de ansatte er kvinner, er pasientene avhengige av at folk kommer på jobb, og at ikke folk tvinges til å gå på jobb selv om de er syke.

Et kutt i sykelønnen vil ha dramatiske konsekvenser for kvinnedominerte yrker.   
Dersom Venstre får det som de vil, og sykelønnen reduseres ned til 80 % av lønnen, vil flere i omsorgssektoren miste den økonomiske tryggheten som en lønn gir.

Vi i SV står sammen med kvinnebevegelsen og arbeiderbevegelsen om at sykelønnen må beskyttes. Det er dårlig kvinnehelse å gjøre kvinner fattigere fordi vi har yrker som tærer på kroppen. Og det er urettferdig at landets rikeste skal bli motivert av få kutt i formueskatt, mens kvinner i omsorgssektoren skal bli motivert av å bli fattigere.

Ingen blir friske av å være fattige, og ingen kommer tidligere tilbake på jobb av å ikke få betalt regningene sine.

Sykelønn er ikke en gave, men en rettighet vi har krav på. Vi i SV vil kjempe for å bevare denne ordningen, fordi den sikrer trygghet for alle – uavhengig av inntekt og stilling.

For ingen blir friske av å være fattige, og ingen kommer tidligere tilbake på jobb av å ikke få betalt regningene sine. Vi håper de partiene som nå rasler med sablene over sykelønna også snart innser dette.

Kjære alle sammen. La dagen i dag minne oss om alt vi har fått til. For alle som har gått foran.

Men aller mest skal dagen i dag være en dag for kamp. For muligheten til å slippe å gå syk på jobb. For et samfunn som tar vare på alle. For handling.